Rosebasunblomst

Rosebasunblomst (Incarvillea delavayi) er en flerårig urt i trompettrefamilien.

Den har ingen stengel, og de enkeltfinnete, 8–25 cm lange bladene sitter i en grunnstilt rosett. Det er 4–11 par småblad, som er sagtannete, tilspissede, 4–7 cm lange og 1–2,5 cm brede. Blomsterstanden er en klase med 2–6 blomster som sitter i enden av en 30 cm lang stilk. Blomsten er trompetformet og rosa med gult svelg. Kronrøret er 6,5 cm langt og 3,5 cm bredt og har fem avrundede kronfliker. Frukten er en kapsel som er gråbrun, firkantet i tversnitt og 5–7,5 cm lang. Frøene er bredt eggformede, glatte på en side og hårete på den andre.

Rosebasunblomst vokser vilt i grasmark og skråninger 2400–3900 moh. i sørvestlige Kina, vest i Sichuan og nordvest i Yunnan. Den er en vanlig hageplante, og det finnes mange kultivarer, blant annet 'Snowtop' med hvite blomster. I Norge er den hardfør til herdighetssone 4 hvis den dyrkes som en vanlig staude. Hvis en tar inn knollene om vinteren, kan den brukes i hele landet.

Litteratur

Eksterne lenker 

 

Trompettrefamilien
Kinas endemiske flora